
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL GALIMO SEIMO NARIO JONO VARKALOS PARAŠO KLASTOJIMO AR IŠGAVIMO APGAULĖS BŪDU
2015-10-14 Nr. 101-I-16
Vilnius

Seimo Etikos ir procedūrų komisija (toliau – Komisija): Algimantas Dumbrava, Edmundas Jonyla, Jonas Kondrotas, Orinta Leiputė, Vytautas Saulis, Valerijus Simulikas, Leonardas Talmontas, gavusi Lietuvos Respublikos Seimo nario Petro Gražulio kreipimąsi dėl galimai suklastoto ar apgaulės būdu gauto Seimo nario Jono Varkalos parašo, vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punktų nuostatomis, atliko tyrimą.
Etikos ir procedūrų komisija nustatė:
Seimo narys Petras Gražulis savo 2015 m. vasario 5 d. kreipimesi teigia, kad 2015 m. vasario 4 d. Lietuvos ryto TV publicistinėje laidoje „Sąmokslo teorija“ Seimo narys Jonas Varkala pateikė informaciją, kad renkant parašus „Dėl Seimo neeilinės sušaukimo“ apgaulės būdu ar klastojant buvo išgautas jo parašas. Taip pat jis patikino, kad jokie neeilinės sesijos darbotvarkės klausimai jam nebuvo pateikti.
Komisija 2015 m. birželio 16 d. kreipėsi į Seimo narį J. Varkalą, prašydama paaiškinti Seimo nario P. Gražulio kreipimesi išdėstytas aplinkybes, atsakymas pateiktas nebuvo.

Seimo narys J. Varkala buvo pakviestas į Komisijos posėdį 2015 m. rugsėjo 23 d., kur Komisijos nariams paaiškino, kad pasirašymo po dokumentu „Dėl neeilinės sesijos sušaukimo“ aplinkybių neprisimena. Pasibaigus 2012-2016 metų Seimo kadencijos V eilinei rudens sesijai, jis į Seimą atvykęs nebuvo, todėl pasirašyti tarp sesijų tikrai neturėjo galimybės. Jo teigimu, tai galėjo būti daroma dar nepasibaigus rudens sesijai. Taip pat Seimo narys J. Varkala teigė neprisimenantis ir jam galimai pateiktos neeilinės sesijos darbotvarkės. Atsakydamas į Komisijos narių klausimus, jis patikino, kad parašas yra jo. Taip pat jis atkreipė Komisijos narių dėmesį į tai, kad politikoje ir Seimo nariu yra neseniai, todėl galėjo tinkamai nesuprasti, kokiu tikslu yra renkami parašai.
Neeilinių Seimo sesijų sušaukimo tvarką reglamentuoja Seimo statuto 86 straipsnis, kuriame teigiama, kad neeilines sesijas šaukia Seimo Pirmininkas ne mažiau kaip 1/3 visų Seimo narių siūlymu, kuris Seimo Pirmininkui įteikiamas raštu. Neeilinės sesijos metu nagrinėjami tik jos iniciatorių pateikti klausimai.

Etikos ir procedūrų komisija nusprendė:
1.
Tyrimą dėl galimo Seimo nario Jono Varkalos parašo suklastojimo nutraukti Seimo nariui patvirtinus, kad parašas 2015 m. vasario 3 d. dokumente „Dėl neeilinės sesijos sušaukimo“ prie Jono Varkalos pavardės yra jo.
2.
Atkreipti Seimo narių dėmesį į tai, kad dokumentų rengėjai turi aiškiai išdėstyti rengiamo dokumento tikslą, siekiant, kad Seimo narių valia pasirašant po dokumentu būtų išreikšta aiškiai ir nedviprasmiškai.
Komisijos pirmininkas

